ฝ่ายค้าน เตรียมยื่นขอเปิดอภิปรายทั่วไปนายกรัฐมนตรี หลังไม่ยอมมาตอบกระทู้ถวายสัตย์ปฏิญาณไม่ครบถ้วน 2 สัปดาห์ติด
ฝ่ายค้าน เตรียมยื่นขอเปิดอภิปรายทั่วไปนายกรัฐมนตรี หลังไม่ยอมมาตอบกระทู้ถวายสัตย์ปฏิญาณไม่ครบถ้วน 2 สัปดาห์ติดนายสุทิน คลังแสง ประธานคณะกรรมการประสานงานพรรคร่วมฝ่ายค้าน หรือวิปฝ่ายค้าน เปิดเผยว่า ได้มอบหมายให้นายแพทย์ชลน่าน ศรีแก้ว ส.ส.น่าน พรรคเพื่อไทย และขอเปิดอภิปรายแบบไม่ลงมติตามรัฐธรรมนูญมาตรา 152 เนื่องจากนายกรัฐมนตรี ไม่มาตอบกระทู้สดกรณีถวายสัตย์ปฏิญาณไม่ครบถ้วน หากมีการพิจารณาข้อบังคับการประชุมสภาผู้แทนราษฎรเสร็จสิ้น ก็อาจจะยื่นต่อประธานสภาผู้แทนราษฎรภายในบ่ายวันนี้หรือวันพรุ่งนี้นายสุทิน ชี้แจงว่า ฝ่ายค้านพยายาม ทบทวนแล้ว เนื่องจากการเปิดอภิปรายตามมาตรา 152 ของรัฐธรรมนูญ ทำได้ปีละ 1 ครั้งเท่านั้น แต่ที่ฝ่ายค้านตัดสินใจจะยื่น เนื่องจากเรื่องการถวายสัตย์ปฏิญาณไม่ครบถ้วนเป็นเรื่องใหญ่ กระทบต่อการบริหารราชการแผ่นดิน หากนายกรัฐมนตรีไม่มาชี้แจงเรื่อยๆ แล้วโยนให้ผู้ตรวจการแผ่นดินและศาลรัฐธรรมนูญวินิจฉัย จะทำให้เวลาล่วงเลยนานไป ส่งผลกระทบต่อการบริหารงานของรัฐบาล อย่างมติคณะรัฐมนตรี เมื่อสัปดาห์ที่ผ่านมา มีเพียงการแต่งตั้งข้าราชการการเมืองเท่านั้น แต่ไม่ได้มีการเห็นชอบมาตรการต่างๆ เพื่อแก้ปัญหาประชาชน ซึ่งอาจเป็นเพราะรัฐบาลเองไม่เชื่อมั่นในสถานภาพของตัวเอง ดังนั้นการเปิดอภิปรายทั่วไปตามมาตรา 152 ครั้งนี้ ก็เพื่อกระตุ้นให้ทุกฝ่ายหาทางออกเรื่องนี้ และทำให้บ้านเมืองเดินหน้าไปได้ และไม่ถือเป็นการชี้นำองค์กรอิสระ เช่นเดียวกับการอภิปรายคุณสมบัตินายกรัฐมนตรีตอนแถลงนโยบาย ในระหว่างที่เรื่องอยู่ในชั้นศาลรัฐธรรมนูญส่วนที่ฝ่ายรัฐบาล แพ้คะแนนฝ่ายค้าน 223 ต่อ 234 เสียง ในการพิจารณาข้อบังคับการประชุมสภาผู้แทนราษฎรข้อที่ 13 เมื่อวานนี้ นายสุทิน บอกว่า จะมองว่า เป็นความพ่ายแพ้ของฝ่ายรัฐบาลก็ได้ หรือถ้ามองในเชิงเนื้อหาแล้ว หากพิจารณาเหตุผลของคณะกรรมาธิการเสียงข้างน้อยทั้งนายอดิศร เพียงเกษ และนายขจิตร ชัยนิคม เชื่อว่าเป็นเหตุผลที่ทำให้ฝ่ายรัฐบาลหลายคนเห็นด้วยและลงคะแนนให้